רעיון הקנסות מכיסם האישי של בכירי המגזר הציבורי מקומי מבורך, אך הביצוע כושל. ההרתעה – אפסית.
הידעתם שבישראל פועלת ועדה להטלת חיוב אישי לפוליטיקאים ופקידים מקומיים שהוציאו כספי ציבור שלא כדין? כן, זה סוג של נס. בידי הוועדה סמכות לקנוס בכירים ברשויות המקומיות על שימוש לא תקין בכספי ציבור, כלומר לקבוע שראשי ערים ופקידים ישלמו מהכיס שלהם על כספים שהוציאו שלא כדין – מכיסנו. בעבר בדקנו את פעילות הוועדה לעומק וגילינו שהקנסות עלובים, שחלק מראשי ערים מצפצפים על ההחלטות. שהוועדה מוותרת בעצמה לעתים על הגבייה. רעיון הקנסות מכיסם האישי של בכירי המגזר הציבורי מקומי מבורך (והלוואי שיחול גם על שרי הממשלה). אך הביצוע כושל. ההרתעה – אפסית. ולא תאמינו מה קורה עכשיו: ראשי הקואליציה חברי הכנסת דוד ביטן ודודי אמסלם מבקשים לרכך אפילו את המנגנון הזה. לפי החוק שהשניים מקדמים בימים אלו – יהיה קשה יותר לקנוס אנשי ציבור שחטאו. יצטרכו לוודא שהעבירה נעשתה ביודעין "ומתוך כוונה לגרום נזק". בנוסף, ניתן יהיה להטיל קנס רק אם לא עברו שנתיים מתום כהונת נבחר הציבור או עובד העיריה, או 7 שנים מביצוע המעשה – המוקדם מביניהם. למה הדד-ליינים בעייתיים במיוחד? כי אחד מממצאי הבדיקה הוא גרירת הרגליים הבלתי נסבלת של הוועדה לחיוב אישי. מתנדב המיזם המומחה לרשויות מקומיות יוגב שרביט צלל לעומק הדוחות של משרד הפנים בניסיון להבין מי אלו הבכירים ברשויות המקומיות  שהודות לחוק של ביטן ואמסלם עשויים לקבל פטור מקנס אישי. "קצת נפלה לי הלסת מהסוגיות שהגיעו לוועדה לחיוב אישי", מספר שרביט. "הבזבוזים שהובילו לפתיחת חקירות שעלולות כעת להיגנז נעים בין מיליוני שקלים לעשרות מיליוני שקלים". שרביט מצא כי נכון לעדכון האחרון של דוחות משרד הפנים (מרץ 2017), דוד ביטן ודוד אמסלם מקדמים חקיקה שתסגור ללא ענישה לפחות 24 חקירות פעילות נגד ראשי רשויות (וגזברים) שאפשרו ואף נתנו יד להתנהלות כספית לא תקינה. התנהלות שעלתה לתושבי הרשויות מיליוני שקלים. לא מעט מהם – ליכודניקים. בנוסף, היות והחוק שהם מציעים מציב "פג תוקף" של שנתיים לקיום וסיום חקירה על נבחרים ועובדים שסיימו את תפקידם, עקב לוחות הזמנים הארוכים של הועדה יש סיכוי גבוה שיתחמקו מעונש דווקא אלה שהובילו לחריגות תקציב בשנת בחירות. כלומר מועמד מכהן ירשה לעצמו לנהוג בחוסר תקינות מתוך מחשבה שאם לא יבחר, הוא יוכל להתחמק מהאחריות. חשוב להדגיש, הבדיקות שלנו נעשו אל מול תמצית דוחות הביקורת של הדוחות הכספיים של הרשויות. מי שמבצע את הביקורת הם משרדי רו"ח שממנה משרד הפנים ומדובר על ביקורות כספים שמבוצעות פעם בשנה על הדוח הכספי של הרשות. על סמך הממצאים האלה (בין היתר) מחליטים על פתיחת חקירה של הועדה לחיוב אישי. עוד נדגיש שזהות הנבחרים והפקידים שעלו לועדה לחיוב אישי לא פורסמה במקור שפירטת באיזה רשויות מתקיימת החקירה, רק שם הרשות. אנו הערכנו מיהו ראש הרשות הרלבנטי על סמך לוחות הזמנים ו/או חומרת ההערות בדוחות משרד הפנים. * אמל"ק: הקואליציה פועלת להקל על בכירים ברשויות המקומיות להיות מושחתים. אם חוק זה יעבור, גם כאלו שכבר חטאו וגם מושחתים עתידיים – יזכו להנחות סלב על אף שהוציאו כספי משלמי המסים בניגוד לכללים. 